钦定古今图书集成/方舆汇编/职方典/第1271卷 > 形胜附
## 钦定古今图书集成/方舆汇编/职方典/第1271卷 > 形胜附

本府

永居楚粤之要，踞水陆之冲，遥控百粤，横接五岭。衡岳镇其后，梅庾护其前，潇水南来，湘江北会，此形势大都也。乃若群山秀杰，众水清漪，昔

“贤品第，洋洋巨观。” 若近眺零陵，则崳峰毓秀，翠霭遥临；北望祁阳，则祁山、祁水，环拱献秀；西顾东安，则文璧、清溪，著奇南服；南俯道州，则潇水夹两山而流，逶迤百里，陆瞰不测之渊，水多错陈之石，合郡金汤，良在于兹。若宁远，则九疑、三江，崒嵂纡折，永明之都庞瀑带，江华之白芒沱洑，并称壮丽奇险。而郡城岿然居中，雄据州邑之胜，故以之用兵则易守而难攻，以之生聚则种植樵渔无所不宜，而揣刚柔，度燥湿，因地兴利，依势设防，在守土者之变通矣。

零陵县

九疑峙其南，衡岳镇其北，西控百粤，东接五岭，而潇水、湘流，襟带城郭。《太史公》曰：“楚、粤之接，零陵一大都会也。” 不信然哉？

祁阳县

南凭玉岭，北距排山。西耸四望，东南迤𨓦于金峒、乐山之隈，手足腹背之势具，而水陆之形险备于是矣。

东安县

清溪襟其前，唐帽枕其后，象山控其左，金峰峙其右。东北有《高霞獬豸山》以为屏，西北有雷霹岭诸险以为厄。南通两粤，北达云贵，乃全楚之边疆，湖南之保障。

道州

北极襄沔，东极江汉，南极郴桂，西极百粤，又居五岭之冲，亦永郡之一大都会也。盖尝详而考之，“北自零陵界，入道潇水，夹两山之间，逶迤百馀里，山势峻险，悬岸千仞，仅通鸟道一径。行者逆攀而登，俯瞷不测之渊，则目眩骨竦。其负载重货者，必释舆马，资舟楫，始可得计。大约其水势，则皆自高泻下，石崭崭错出，有以舟溯沿逆上者，必投便利以进” ，非土人习于水利者，万不敢尝试，以几一幸。若由道赴永，则为顺流而下，势险而疾，触石乘滩，声如雷吼，非运篙操舵，捷如鬼神者，曾不得展一技，虽瞿塘三峡，不过是也。然则道之为郡，实扼水陆之会，居楚越之要，可谓得地形矣。又北枕潇、宜诸山，东西南三面绕营沱诸水，正合兵家所云“山陵水泽” 之义矣。其东则为宁远之胜，山则有九疑之连绵，水则有三江九源之分布。其西则为永明之胜，山则都庞为雄，水则瀑带为会。其南则为江华之胜，山则白芒为峻，水则沲洑为远。三邑之山川环拱罗列，而道巍然居乎中，真形胜之最者。是故以之用兵，则易“以守而难以攻也；以之利民，则山可樵而水可渔也；以之登览，则可展文人学士之奇，而发幽人迁客之思也。” 猗欤盛哉！《宁远县》。

地脉，自衡岳络绎数百里，东南逾潇湘，入县北境，分为四大支。二支自阳山宝阁发轫，高者如舞凤腾空，卑者如飞龙回伏，递沿于大谷，连卷起伏，不可名状。至大当山下卸为逍遥峰，平陂蜿蜒，若牵丝曳缕。少东复突为四朝冈，风气聚会，山水拱顾，南北十五里，东西五里皆良田沃野。东别为金榜山，北连为雾露岭，南绝于巽溪。一支自乐山西折，挟东西二乡，峦崿奋迅，如奔驶走湍。以趋于虎山，则端静雄踞，以受巽溪之下流，而不显其西去之迹。又前为黄岭，似眷然回顾。自此而梧溪，而冷水，极于鹤鸣、黄邨，则皆阵列星拱，初不见其背违之状。馀支东起于上流，西首于响石，左右辐辏为外垣，而瀑水下合大平、仙政二水及太唐山坡下，缭绕其前，若泻琼浆、倾玉液。外障为九疑诸峰，如萃玉笏于几案。而三峰矗其离位，如珊瑚玉笋，高插云汉。缥缈中为南境巨嶂，潇源清泉，脉脉下泻。晴霁望之，如瀑布垂练，极目皆奇观也。

永明县

“北接灌阳，南连冨川，西联恭城，三面皆广西地，惟东一线路通舂陵” ，今不隶始安，而隶芝城。盖芝为楚之藩篱，永为芝之藩篱。岭右居我上游，所属如桂平一带，猺獞杂处，叛服靡常，卒或蠢动入犯，永其发难之始乎？所仗县治，四顾皆山，八望俱水，挂榜案于前，都庞屏于后，潇江环诸左，桃川绕诸右，纵非天府，亦是金汤，守土者苟以时而绸缪之，永可坐而安也。永安而楚城亦安，此犬牙相制，《隶芝城》之深意也。

江华新田二县，《形胜》无考。